NRF จ่ายเงินซื้อแบรนด์ “Prime Labs” งวดแรก 225.75 ลบ.
NRF จ่ายเงินซื้อแบรนด์ "Prime Labs" ธุรกิจอาหารเสริมชั้นนำบน Amazon งวดแรก 225.75 ลบ.
NRF จ่ายเงินซื้อแบรนด์ "Prime Labs" อาหารเสริมชั้นนำบน Amazon งวดแรก 225.75 ลบ.
4 ก.พ. 2564

บริษัท เอ็นอาร์ อินสแตนท์ โปรดิวซ์ จำกัด (มหาชน) หรือ NRF ระบุว่า ด้วยที่ประชุมคณะกรรมการบริษัท เมื่อวันที่ 7 มกราคม 2564 มีมติอนุมัติเพิ่มขนาดเงินลงทุนในบริษัท Boosted NRF Corporation ซึ่งเป็นบริษัทร่วมทุนระหว่างบริษัท เอ็นอาร์เอฟ คอนซูเมอร์ จำกัด (NRF Consumer) ซึ่งเป็นบริษัทย่อยของบริษัท และ บริษัท Boosted Ecommerce, Inc. (Boosted) บริษัทในประเทศสหรัฐอเมริกา
ทั้งนี้บริษัทได้จัดทำ Confirmatory due diligence เสร็จสิ้นแล้ว ซึ่งผลการตรวจสอบเป็นไปตามที่คณะกรรมการบริษัทกำหนดโดยจะชำระราคาทรัพย์สินให้กับเจ้าของเดิมของผลิตภัณฑ์เป็นเงินทั้งสิ้น 16 ล้านดอลลาร์สหรัฐ โดยบริษัทได้ชำระราคาการซื้อทรัพย์สินภายใต้แบรนด์ “Prime Labs” ในงวดแรกจำนวน 7.5 ล้านดอลลาร์สหรัฐ (หรือประมาณ 225.75 ล้านบาท) แล้วเมื่อวันที่ 28 มกราคม 2564 และจะชำระราคาทรัพย์สินในส่วนที่เหลืออีก 8.5 ล้านดอลลาร์สหรัฐ ภายในสิ้นปี 2565 สำหรับ Prime Labs เป็นสินค้าชั้นนำที่ขายอยู่บนแพลตฟอร์ม Amazon.com โดยผลิตภัณฑ์หลักของ Prime Labs เป็นสินค้าประเภทอาหารเสริม
ทั้งนี้บริษัทและ Boosted มีการตกลงเพิ่มเติมในเงื่อนไขการได้รับหุ้นสามัญร้อยละ 12 ของหุ้นทั้งหมดของบริษัทร่วมทุน ซึ่ง Boosted จะได้รับก็ต่อเมื่อบริษัทร่วมทุน มีกำไรก่อนหักดอกเบี้ย ภาษีและค่าเสื่อมราคา (EBITDA) สะสมย้อนหลัง 12 เดือน (TTM) มากกว่า 30 ล้านดอลลาร์สหรัฐ (หรือประมาณ 898 ล้านบาท) ภายในสิ้นปี 2566 โดยให้ขยายเพิ่ม 2 ปี จนถึงสิ้นปี 2568
อย่างไรก็ตามหากบริษัทร่วมทุนไม่สามารถทำ EBITDA ได้ตามเกณฑ์ที่กำหนด NRF Consumer จะได้รับหุ้นสามัญร้อยละ 12 ของหุ้นทั้งหมดของบริษัทร่วมทุนคืน ทั้งนี้ บริษัทมองว่าข้อตกลงดังกล่าวจะเป็นประโยชน์ต่อการบริหารจัดการเงินทุนหมุนเวียนและเป็นประโยชน์ต่อผู้ถือหุ้นของบริษัทในระยะยาวต่อไป